CELEX: 62013TN0467
Language: mt
Date: 2013-08-28 00:00:00
Title: Kawża T-467/13: Rikors ippreżentat fit- 28 ta’ Awwissu 2013 — Arrow Group u Arrow Generics vs Il-Kummissjoni

26.10.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 313/32
            
         Rikors ippreżentat fit-28 ta’ Awwissu 2013 — Arrow Group u Arrow Generics vs Il-Kummissjoni
   (Kawża T-467/13)
   2013/C 313/62
   Lingwa tal-kawża: l-Ingliż
   
      Partijiet
   
   
      Rikorrenti: Arrow Group ApS (Roskilde, id-Danimarka) u Arrow Generics Ltd (Londra, ir-Renju Unit) (rappreżentanti: S. Kon, C. Firth, u C. Humpe, Solicitor)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla l-Artikoli 1, 2 u 3 tad-Deċiżjoni tal-Kummissjoni C(2013) 3803 finali, tad-19 ta’ Ġunju 2013, fil-Każ COMP/39226 — Lundbeck, sa fejn dawn jikkonċernaw lil Arrow; jew
            
         
               —
            
            
               sussidjarjament, tannulla l-Artikolu 2 tad-Deċiżjoni tal-Kummissjoni C(2013) 3803 finali, tad-19 ta’ Ġunju 2013, fil-Każ COMP/39226 — Lundbeck, sa fejn jimponi multa fuq Arrow skont il-Ftehim Brittaniku u Daniż; jew
            
         
               —
            
            
               iktar sussidjarjament, tannulla l-Artikolu 2 tad-Deċiżjoni tal-Kummissjoni C(2013) 3803 finali, tad-19 ta’ Ġunju 2013, fil-Każ COMP/39226 — Lundbeck, sa fejn jimponi multa fuq Arrow skont il-Ftehim Daniż, u konsegwentement tnaqqas il-multa; jew
            
         
               —
            
            
               ħafna iktar sussidjarjament, tnaqqas il-multa inmposta skont l-Artikolu 2 tad-Deċiżjoni tal-Kummissjoni C(2013) 3803 finali, tad-19 ta’ Ġunju 2013, fil-Każ COMP/39226 — Lundbeck; u
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Insostenn tar-rikors tagħhom, ir-rikorrenti jinvokaw sitt motivi.
   
               (1)
            
            
               L-ewwel motiv huwa bbażat fuq li l-Kummissjoni kisret ir-rekwiżiti proċedurali essenzjali fil-kuntest tal-proċedura tal-adozzjoni tad-deċiżjoni, billi hija naqset milli (i) tibda l-proċeduri u tmexxi l-investigazzjoni tagħha fi żmien raġjonevoli, (ii) tagħti aċċess tempestiv u xieraq għall-fajl, u (iii) tadotta dikjarazzjoni tal-oġġezzjonijiet addizzjonali.
            
         
               (2)
            
            
               It-tieni motiv huwa bbażat fuq li l-Kummissjoni ma urietx b’mod suffiċjenti fid-dritt li Arrow u Lundbeck kienu kompetituri potenzjali meta kkonkludew kull wieħed mill-ftehim.
            
         
               (3)
            
            
               It-tielet motiv huwa bbażat fuq li l-Kummissjoni ma urietx b’mod suffiċjenti fid-dritt li kull wieħed mill-ftehim kellu bħala għan li jirrestrinġi l-kompetizzjoni bi ksur tal-Artikolu 101 TFUE.
            
         
               (4)
            
            
               Ir-raba’ motiv huwa bbażat fuq li billi imponiet multa fuq Arrow, il-Kummissjoni kisret il-prinċipji ta’ proporzjonalità, ta’ nullum crimen nulla poena sine lege, u ta’ ċertezza legali.
            
         
               (5)
            
            
               Il-ħames motiv huwa bbażat, sussidjarjament, fuq li l-Kummissjoni wettqet żball billi kklassifikat il-Ftehim Brittaniku u l-Ftehim Daniż bħala li jikkostitwixxu ksur uniku u kontinwat tal-Artikolu 101 TFUE, u kisret l-Artikolu 25 tar-Regolament Nru 1/2003 (1) billi imponiet multa fuq Arrow skont il-Ftehim Daniż wara l-iskadenza tat-terminu tal-preskrizzjoni fir-rigward tal-impożizzjoni ta’ multi.
            
         
               (6)
            
            
               Is-sitt motiv huwa bbażat, iktar sussidjarjament, fuq li l-Kummissjoni wettqet żbalji fil-kalkolu tal-ammont tal-multa billi imponiet multa sproporzjonata fir-rigward tal-gravità tal-ksur allegat tal-Artikolu 101 TFUE.
            
         
      (1)  Regolament tal-Kunsill (KE) Nru 1/2003, tas-16 ta’ Diċembru 2002, fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat (ĠU Edizzjoni Speċjali bil-Malti, Kapitolu 8, Vol. 2, p. 205).